Nariadenie Rady (EHS) č. 2145/91
z 15. júla 1991,
ktoré mení a dopĺňa nariadenie (EHS) č. 790/89 o maximálnej sume pomoci na zlepšenie kvality a marketingu v odvetví s orechmi a svätojánskym chlebíkom
RADA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na nariadenie Rady (EHS) č. 1035/72 z 18. mája 1972 o spoločnej organizácii trhu s ovocím a zeleninou [1], naposledy zmenené a doplnené nariadením (EHS) č. 1623/91 [2], najmä článok 14d ods. 3,
so zreteľom na návrh Komisie [3],
so zreteľom na stanovisko Európskeho parlamentu [4],
keďže nariadenie (EHS) č. 790/89 [5] pevne stanovilo maximálnu sumu na hektár z finančného príspevku členských štátov a spoločenstva na plány zlepšenia kvality a marketingu uvedené v článku 14d nariadenia (EHS) č. 1035/72; keďže táto pomoc je v podstate určená ako prostriedok podpory činností klčovania, po ktorých nasleduje presadenie a/alebo odrodová konverzia; keďže s cieľom zabezpečiť, aby sa tento cieľ skutočne dosiahol, maximálna suma na hektár by sa mala rozdeliť tak, aby sa zohľadnila špecifická povaha každej z činností uskutočnených na vykonanie plánu; keďže prvý cenový strop predstavujúci väčšiu časť financovania spoločenstva musí vykryť činnosti, ktoré najviac technicky prispievajú k zlepšeniu kvality a ktoré, na základe skúseností, sa môžu každoročne uskutočniť len na relatívne malej časti ovocného sadu zahrnutého v pláne; keďže toto financovanie by sa malo rozdeliť na viaceré etapy tak, aby sa vzal ohľad na sadzbu, pri ktorej sa činnosti uskutočňujú bez zaťaženia výrobného kapitálu organizácií výrobcov; keďže druhý, nižší cenový strop musí financovať ostatné typy činností vzťahujúcich sa na zostávajúcu časť ovocného sadu, na ktorom sa neuskutočňuje základná práca na zlepšenie kvality;
keďže by sa mali prijať ustanovenia na prechodné obdobie umožňujúce akékoľvek úpravy a prehodnotenia plánov schválených k dátumu nadobudnutia účinnosti tohto nariadenia,
PRIJALA TOTO NARIADENIE:
Článok 1
Článok 2 nariadenia (EHS) č. 790/89 sa týmto nahrádza nasledujúcim:
"Článok 2
Maximálna suma na hektár uvedená v článku 14d ods. 2 nariadenia (EHS) č. 1035/72 s ohľadom na plán, ktorý sa má uskutočniť počas obdobia desiatich rokov, sa rozdelí takto:
1. Maximálna suma ECU 475 na rok počas piatich rokov sa vzťahuje na činnosti klčovania, po ktorých nasleduje presadenie a/alebo odrodová konverzia.
Táto maximálna suma zahŕňa financovanie práce spojenej s vykonávaním vyššie uvedených činností, ktoré sa vzťahujú na plochu nie väčšiu ako 40 % celkovej plochy ovocného sadu zahrnutej do plánu, z toho maximálne 20 % počas prvých dvoch rokov uskutočňovania plánu a maximálne 20 % počas zvyšných troch rokov.
Pre zostávajúce roky uskutočňovania plánu, maximálna suma vyplatená na presadenú alebo konvertovanú plochu je ECU 200 ročne;
2. Maximálna suma ECU 200 ročne, počas obdobia desiatich rokov, za prácu spojenú s vykonávaním akýchkoľvek iných činností vzťahujúcich sa na zostávajúcu časť ovocného sadu."
Článok 2
Podrobné pravidlá na uplatňovanie tohto nariadenia sa prijmú v súlade s postupom ustanoveným v článku 33 nariadenia (EHS) č. 1035/72.
Článok 3
Toto nariadenie nadobúda účinnosť v deň jeho uverejnenia v Úradnom vestníku Európskych spoločenstiev.
Bude sa uplatňovať:
a) okamžite vo vzťahu k plánom na zlepšenie kvality a marketingu schválených od dátumu nadobudnutia účinnosti tohto nariadenia;
b) od 1. septembra 1993 vo vzťahu k plánom schváleným pred nadobudnutím účinnosti ustanoveným v prvom pododseku.
Nebude sa uplatňovať vo vzťahu k výdavkom, na vykonávanie plánov predtým schválených, vynaloženým pred nadobudnutím účinnosti uvedeným v prvom pododseku.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 15. júla 1991